Ir-Regolament tal-Kummissjoni (KE) Nru 324/2004
tal-25 ta’ Frar 2004
li jemenda l-L-Anness I tar-Regolament tal-Kunsill (KEE) Nru 2377/90 li jistabbilixxi l-proċedura tal-Komunità għat-twaqqif ta’ livelli massimi ta’ residwi ta’ prodotti mediċinali veterinarji fi prodotti ta’ l-ikel li joriġinaw mill-annimali
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta’ Ġunju 1990 li jistabbilixxi l-proċedura Komunitarja għat-twaqqif tal-limiti massimi tal-fdal ta’ prodotti mediċinali veterinarji fi prodotti ta’ l-ikel li joriġinaw mill-annimali [1], kif l-aħħar emendat mir-Regolament tal-Kummisjsoni (KE) Nru 2145/2003 [2], u partikolarment l-Artikoli 6, 7 u 8 tiegħu.
Billi:
(1) Skond ir-Regolament (KEE) Nru 2377/90, il-limiti massimi tal-fdal iridu jiġu stabbiliti progressivament għas-sostanzi kollha li huma farmakoloġikament attivi li jintużaw fil-Komunità fi prodotti mediċinali veterinarji maħsuba biex jingħataw lill-annimali li jipproduċu l-ikel;
(2) Il-limiti massimi tal-fdal għandhom jiġu stabbiliti biss wara li ssir eżaminazzjoni fi ħdan il-Kumitat għall-Prodotti Mediċinali Veterinarji ta’ l-informazzjoni relevanti kollha dwar is-sigurtà tal-fdalijiet tas-sostanza kkonċernata għall-konsumatur tal-prodotti ta’ l-ikel li joriġinaw mill-annimali u l-impatt ta’ residwi fuq l-iproċessar industrijali tal-prodotti ta’ l-ikel.
(3) Waqt li jkunu qegħdin jiġu stabbiliti l-limiti massimi tal-fdal ta’ prodotti veterinarji mediċinali fi prodotti ta’ l-ikel li jorġinaw mill-annimali, huwa meħtieġ li jiġu speċifikati l-ispeċi ta’ annimali li fihom jistgħu jkunu preżenti xi fdalijiet, il-livelli li jistgħu jkunu preżenti f’kull waħda mill-fibra tal-laħam relevanti miksuba mill-annimal trattat (fibra mira) u n-natura tal-fdal li hija relevanti għas-sorveljanza tar-residwi (markatur tar-residwu)
(4) Għall-kontroll tar-residwi, kif stipulat fil-leġislazzjoni Komuinitarja xierqa, il-limiti massimi tar-residwi għandhom normalment jiġu stabbiliti għall-fibra mira tal-fwied jew tal-kliewi. Madanakollu, il-fwied u l-kliewi huma spiss imneħħija mill-karkassi li jkunu qegħdin jiġu mċaqalqa fil-kummerċ internazzjonali, u l-limiti massimi tar-residwi, għandhom għalhekk ukoll dejjem jiġu stabbiliti fir-rigward ta’ fibra tal-muskolu jew tax-xaħam;
(5) Fil-każ ta’ prodotti mediċinali veterinarji ntenzjonati għall-użu fuq għasafar li jbidu, annimali li jagħtu l-ħalib jew naħal ta’ l-għasel, iridu jiġu stabbiliti limiti massimi tar-residwi għall-bajd, ħalib u għasel ukoll.
(6) Kanamycin u diclofenac għandhom jiġu inklużi fl-Anness I tar-Regolament (KEE) Nru 2377/90.
(7) Perjodu adegwat għandu jitħalla qabel id-dħul fis-seħħ ta’ dan ir-Regolament sabiex l-Istati Membri jitħallew jagħmlu kull aġġustament li jista’ jkun neċessarju lill-awtorizzazzjonijiet sabiex il-prodotti mediċinali veterinarji kkonċernati jiġu mqiegħeda fis-suq li ġew konċeduti skond id-Direttiva 2001/82/KE [3] tal-Parlament Ewropew u tal-Kunsill biex jiġu kkonsidrati d-dispożizzjonijiet ta’ dan ir-Regolament.
(8) Il-miżuri previsti f’dan ir-Regolament huma skond l-opinjoni tal-Kumitat Permanenti dwar Prodotti Mediċinali Veterinarji,
ADOTTAT DAN IR-REGOLAMENT:
Artikolu 1
L-Anness I tar-Regolament (KEE) Nru 2377/90 hu hawnhekk emendat kif jidher fl-Anness ta’ dan.
Artikolu 2
Dan ir-Regolament għandu jidħol fis-seħħ fit-tielet jum wara li jiġi ppubblikat fil-Ġurnal Uffiċjali ta’ l-Unjoni Ewropea.
Għandu japplika mis-60 jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta’ Frar 2004.